അടച്ചിട്ട വീടുകളില് മോഷണം: രണ്ടുപേര് പിടിയില് കോട്ടയം: മോഷണക്കേസില് മാസങ്ങളോളം ജയിലില് കഴിഞ്ഞ ശേഷം പുറത്തിറങ്ങി വീണ്ടും മോഷണം നടത്തിയ ആലപ്പുഴ സ്വദേശികളായ രണ്ടുപേര് പിടിയില്. ആലപ്പുഴ കണ്ടല്ലൂര് വടക്കേമുറി പെരുമനപുതുവേല് വീട്ടില് സുധീഷ് 38, തിരുവല്ല തുകലശേരി പൂമംഗലം വീട്ടില് ശരത് ശശി 34 എന്നിവരെയാണ് കാഞ്ഞിരപ്പള്ളി ഡിവൈ എസ് പി കെ.എല്. സജിമോന്റെ നേതൃത്വത്തില് അറസ്റ്റ് ചെയ്തത്. മാസങ്ങളായി ജില്ലയിലെ വിവിധ സ്ഥലങ്ങളില് ആളില്ലാത്ത വീടുകള് കേന്ദ്രീകരിച്ച് വന്മോഷണങ്ങള് നടക്കുന്നുണ്ടായിരുന്നു. ഇത് സംബന്ധിച്ചു പരാതി വ്യാപകമായതോടെ ജില്ലാ പൊലീസ് മേധാവി ഡി.ശില്പയുടെ നേതൃത്വത്തില് പ്രത്യേക അന്വേഷണ സംഘം രൂപീകരിച്ച് നടത്തിയ അന്വേഷണത്തിലാണ് പ്രതികള് വലയിലായത്. സ്കൂട്ടറില് വരികയായിരുന്ന സുധീഷിനെയും, ശരത്തിനെയും പൊലീസ് തടഞ്ഞു നിറുത്തി ചോദ്യം ചെയ്തതോടെയാണ് മോഷണ വിവരം ലഭ്യമായത്. കായംകുളം, കന്നകക്കുന്ന്, കുറത്തിക്കാട്, കരീലക്കുളങ്ങര, കോട്ടയം ഈസ്റ്റ്, പത്തനംതിട്ട, റാന്നി, പുതുപ്പള്ളി, ചെങ്ങന്നൂര്, റാന്നി, മെഡിക്കല് കോളേജ് സ്റ്റേഷനുകളില് ഇരുവര്ക്കുമെതിരെ മോഷണക്കേസുകളുണ്ട്. വൈകിട്ട് ആറിനും പത്തിനും ഇടയ്ക്കാണ് പ്രതികള് ബൈക്കിലെത്തി മോഷണം നടത്തിയിരുന്നത്. കാഞ്ഞിരപ്പള്ളി സ്റ്റേഷന് ഹൗസ് ഓഫീസര് എം.ജെ.ഷൈജു, എസ്.ഐ എല്ദോപോള്, എസ്.ഐ വി.എസ്.ഷിബുക്കുട്ടന്, സീനിയര് സിവില് പൊലീസ് ഓഫീസര്മാരായ ജോബി, നവാസ്, സിവില് പൊലീസ് ഓഫീസര്മാരായ ശ്യാം എസ്.നായര്, ശ്രാവണ് എന്നിവര് അന്വേഷണ സംഘത്തിലുണ്ടായിരുന്നു.